Onwettige myners vas vir moord, aanrandingDie polisie in Randfontein het toegeslaan op 12 mans wat glo eie reg gebruik het (Foto: SAPD) Die polisie in Randfontein, Gauteng, het tydens ’n operasie in Bhongweni altesaam 12 vermoedelik onwettige mynwerkers vasgetrek. Twee van die mynwerkers is in hegtenis geneem vir moord, terwyl die ander tien aangekeer is vir aanranding met die doel om ernstig te beseer. Volgens lt.kol. Mavela Masondo, polisiewoordvoerder, is die polisie na die toneel ontbied nadat hulle inligting ontvang het dat van die mynwerkers eiemagtig optree. “Met die polisie se aankoms op die toneel het hulle twee mense wat deur tien vermeende onwettige mynwerkers aangerand is, gered,” sê Masondo. Voorlopige inligting dui daarop dat die twee slagoffers glo ’n ander onwettige mynwerker in die vroeë oggendure doodgeskiet het. Dit het daartoe gelei dat die mynwerkers toe glo eie reg gebruik het. “Die verdagtes se dokumentasie sal deur die departement van binnelandse sake hanteer word omdat die verdagtes na bewering ook ongedokumenteerde immigrante is.” Die verdagtes sal na verwagting eersdaags in die landdroshof in Randfontein verskyn.